AfriForum begin strafregtelike klagte oor rassisme, haatspraak indienErnst Roets. Foto: Facebook Dié beëdigde verklarings hou verband met rassisme, haatspraak en aanhitsing van geweld op sosiale media, en word aangevul met uitgebreide verslae waarin die 12 individue se uitsprake vervat word. Ernst Roets, adjunk uitvoerende hoof van AfriForum, het gesê die verklarings is die eerste in ’n reeks klagte wat by die SAPD aanhangig gemaak sal word, en is die resultaat van verskeie vergaderings tussen AfriForum en die afdelingshoof van die elektroniesemisdaadeenheid van die Valke. Roets het vroeër die maand gesê AfriForum het al meer as 500 e-posse ontvang sedert die publiek versoek is om enige rassisme en haatspraak in die sosiale media te rapporteer. “Net in Desember het daar omtrent ŉ 100 e-posse ingekom met baie aanhangsels en taamlik min herhalings. Onder die aanhitsers is verteenwoordigers van politieke partye, regeringsamptenare, gemeenskapsleiers, akademici en politieke kommentators. Die eerste bundel strafregtelike klagte lê gereed op my lessenaar en sal reeds in Januarie ingedien word. Hierdie bundel gaan spesifiek oor aanhitsing om moord te pleeg en fokus uitsluitlik op mense wie se identiteit en besonderhede ons met sekerheid kon vasstel.” AfriForum het die publiek versoek om voort te gaan om skermskote van rassistiese kommentaar of kommentaar wat haatspraak bevat na [email protected] te stuur. “Moet asseblief nie ophou om hierdie inligting te stuur nie. Hoe meer volledig ons rekords is en hoe meer inligting ons het, hoe sterker kan ons hierteen baklei,” het Roets gesê.